Title: S P R Á V A
Author: vetrak
Last saved by: agenda0
Company: UVSR

I N F O R M Á C I A
o priebehu a výsledkoch zahraničnej pracovnej cesty podpredsedu vlády SR pre legislatívu Ľubomíra Fogaša v Belgickom kráľovstve 4. a 5. marca 2002

	Podpredseda vlády SR pre legislatívu Ľubomír Fogaš na základe uznesenia vlády SR č. 1129 zo dňa 28. novembra 2001 uskutočnil v dňoch 4. a 5. marca 2002 zahraničnú pracovnú cestu do Belgického kráľovstva.
Účel cesty:	prerokovanie súčasného stavu legislatívy a aproximácie práva v Slovenskej republike, aktuálnych aspektov negociácií, ako aj ďalších možných problematických otázok v prístupovom procese SR do ES/EÚ 
Delegácia SR:	podpredseda vlády SR pre legislatívu Ľ. Fogaš
	veľvyslanec Misie SR pri ES v Bruseli J. Migaš
riaditeľ Kancelárie podpredsedu vlády SR 
pre legislatívu M. Vetrák
III. tajomník Misie SR pri ES v Bruseli T. Kukal
Program:
4. 3. 2002	rokovanie s komisárom EÚ pre spravodlivosť a vnútorné záležitosti A. Vitorinim
5. 3. 2002	rokovanie s generálnym riaditeľom právneho servisu Komisie ES  M. Petiteom
	pracovný obed so spravodajcom Európskeho parlamentu pre SR J. M. Wiersmom

Obsah rokovaní:
1. Rokovanie s komisárom EÚ pre spravodlivosť a vnútorné záležitosti A. Vitorinim
	Predmetom rokovania boli nasledovné témy:
•	Nosné legislatívno-aproximačné iniciatívy prístupového procesu SR do EÚ – zameranie na harmonizáciu noriem JHA; 
•	Aktuálne aspekty negociácií SR s EÚ v kapitole „Spravodlivosť a vnútorné záležitosti“ /JHA/;
•	Problematika tzv. maďarského statusového zákona v relácii SR;
•	Rôzne. 

Ad 1/ 
Podpredseda vlády SR pre legislatívu úvodom stretnutia oboznámil svojho partnera s realizovanými, ako aj rozpracovanými aktivitami v legislatívnej oblasti, sledujúcimi zefektívnenie a zrýchlenie právnej stránky prístupového procesu.  Zdôraznil pozitívny dopad novely Ústavy SR v tomto smere, účinnej od 1.7.2001, resp. vo vybraných častiach od 1.1.2002. Pokiaľ ide o sféru pôsobnosti nášho prameňa práva najvyššej sily, prezentoval komisárovi princípy mechanizmu zrýchlenej transpozície komunitárneho práva a plnenia Európskej dohody o pridružení prostredníctvom vydávania tzv. aproximačných nariadení vlády (na základe talianskeho, španielskeho, resp. francúzskeho vzoru). 
Podpredseda vlády rovnako svojho partnera informoval o vytvorení zákonného rámca pre pôsobenie verejného ochrancu ľudských práv (ombudsman) v slovenských podmienkach. Následne bolo detailne ilustrované integračné úsilie SR poukazom na legislatívne projekty bezprostredne spadajúce do sféry vecnej pôsobnosti politiky a negociačnej kapitoly spravodlivosti a vnútorných vecí, prednostne zamerané na posilňovanie nezávislosti a efektívnosti súdnictva (o.i. návrh zákona o Súdnej rade SR, rekodifikácia trestného práva procesného a hmotného) a implementáciu komunitárnych azylových princípov (o.i. návrh zákona o azyle). 
	Komisár vo svojej reakcii vysoko ocenil vykonanú prácu SR nielen v rámci problematiky spravodlivosti a vnútorných vecí, pričom nás označil za „vzorovú kandidátsku krajinu v realizácii negociačného princípu dobiehania (catch-up)“. Pre udržanie tejto pozície je v jeho vnímaní nevyhnutné okrem skvalitnenia implementácie prijatých právnych noriem    v praxi en bloc a zabezpečenia zodpovedajúcich administratívno-personálnych kapacít pre uplatňovanie acquis v praxi, dodržať sľúbené termíny platnosti, resp. účinnosti osobitne pre uzavretie korešpondujúcej kapitoly podstatných zákonov – výslovne sa zmienil o azylovom práve a revízii trestného súdneho konania, t.j. ich skoré schválenie Národnou radou SR, a to maximálne ku koncu prebiehajúceho volebného obdobia. Z obsahovej stránky sa komisár odporúčal zamerať na uspokojujúce zakódovanie postavenia sudcu, zefektívnenie jeho vzťahu k vyšetrovateľovi v rámci počiatočného štádia trestného procesu, skrátenie dĺžky trvania justičných káuz najmä spoločensky sledovaných, sfunkčnenie extradície (vydávacieho konania cudzích štátnych príslušníkov) v relácii SR-EÚ, globálne posilnenie bezpečnostných aspektov – najmä potieraním obchodovania s ľuďmi a prejavov finančnej kriminality, či sprofesionalizovanie a výcvik hraničnej polície. Zaujímal sa o aktuálne fungovanie hraničného režimu s Ukrajinou, pričom radil aplikáciu overeného fínsko-ruského režimu aj v našich podmienkach. Tento popri sprísnení priechodnosti umožňuje paralelnú flexibilitu hranice. 
Komisár sa na tomto mieste rovnako prihováral za využitie prostriedkov špeciálneho komunitárneho programu TACIS (určený pre následnícke krajiny Sovietskeho zväzu) a „dedramatizáciu“ hraničných pomerov s Ukrajinou, prirodzene sprevádzanú vedomím nastúpenia skorej zodpovednosti za ochranu vonkajšej Schengenskej hranice. Pritom vyzdvihol zavedenie vízovej povinnosti pre ukrajinských štátnych príslušníkov a význam plnenia interných úloh z odsúhlaseného Schengenského akčného plánu.  

Ad 2/ 
Komisár plne vníma snahu SR o skoré uzatvorenie kapitoly spravodlivosti a vnútorných vecí, pričom avizoval – najmä v dôsledku súvisiacej zdĺhavej procedúry – predloženie revidovanej spoločnej pozície na koniec apríla/začiatok mája, čo by umožnilo kapitolu dotiahnuť do konca pravdepodobne až na júnovej prístupovej konferencii. V tomto smere tak podpredseda vlády pre legislatívu, ako aj veľvyslanec Misie SR pri ES v Bruseli poukázali na adresnú technickú pomoc z našej strany a apelovali na eventuálny skorší termín predbežného ukončenia rokovaní v tomto bode (apríl, máj). 

Ad 3/ 
Komisár sa živo zaujímal o aktuálny stav a vnímanie zákona Maďarskej republiky o Maďaroch žijúcich v susedných krajinách predstaviteľmi SR. Podpredseda vlády SR pre legislatívu potvrdil náš kontinuálny záujem o dobré a bezproblémové bilaterálne vzťahy s Maďarskou republikou, a to tiež poukazom na spoločne zdieľané členstvo vo V-4. Súbežne však poukázal na neštandardnosť vecného záberu spornej zákonnej normy, ktorú maďarská strana so Slovenskou republikou predbežne nekonzultovala. Konkrétne namietal neprípustnosť jej exteritoriálnych účinkov, ktoré sa priečia úzusu medzinárodného práva verejného a podporne k tomu argumentoval závermi tzv. Benátskej komisie. Veľvyslanec Misie SR pri ES v Bruseli doplňujúco upozornil na negatívne stanovisko Komisie ES k zákonu vyjadrené v ostatnej Pravidelnej hodnotiacej správe určenej Maďarskej republike. 
Komisár síce pripustil, že Komisia ES v súčasnosti neprezentuje žiadny oficiálny postoj v uvedenej veci, a to najmä z dôvodu snahy o nevyostrovanie napätia, potvrdil však smerodajný charakter záverov Benátskej komisie a východiskovosť princípu nediskriminácie (štátnych príslušníkov iných národností ako napr. maďarskej v rámci daného štátu).      

Ad 4/ 
Komisár sa záverom pýtal na slovenskú konštitucionálno-technickú štruktúru realizácie prístupu do EÚ, konkrétne na obligatórnosť prevedenia referenda o pristúpení. Reakcia podpredsedu vlády obsahovala naviac zvýraznenie kontinuálne vysokého percenta integračných stúpencov v SR, čo sa okrem samotnej EÚ vzťahuje aj na NATO. 

2. Rokovanie s generálnym riaditeľom právneho servisu Komisie ES  M. Petiteom
Témou rokovania bol súčasný stavu legislatívy a aproximácie práva v Slovenskej republike. Podpredseda vlády svojho partnera informoval o prijatí novely Ústavy SR, pričom zdôraznil prijatie tých jej ustanovení, ktoré znamenajú výrazný posun vpred vo vzťahu k zabezpečeniu eurointegračných záväzkov.
Podpredseda vlády SR vyzdvihol predovšetkým vytvorenie možnosti pre vládu SR vydávať tzv. aproximačné nariadenia, ktorých predpokladaný počet je asi 80 a ktoré vláde SR umožnia pokračovať v legislatívnej práci aj napriek blížiacemu sa volebnému obdobiu na jeseň 2002.
Zároveň podpredseda vlády SR informoval svojho partnera o príprave nových kódexov v oblasti občianskeho a trestného práva, ako aj celkovo o súčasnom stave prijímania novej legislatívy a budovania potrebnej administratívnej infraštruktúry s dôrazom na potrebu náležitej implementácie prijatej legislatívy.
V diskusii podpredseda vlády SR vyzdvihol existenciu a činnosť Inštitútu pre aproximáciu práva, ktorý výrazným spôsobom napomáha plneniu jedného z predvstupových kritérií – aproximácie práva a tiež existenciu bilaterálnej dohody medzi Slovenskou republikou a Českou republikou, ktorá otvorila cestu vzájomnej spolupráci pri plnení eurointegračných priorít, pričom výrazne sa to prejavuje najmä v oblasti prekladov acquis a technickej podpory.
M. Petite sa zaujímal o súčasný stav legislatívy s dôrazom na niektoré právne normy, v prípade ktorých ešte stále nie je legislatívny proces ukončený. Spomenul pritom výslovne zákon o advokácii, zákon o Súdnej rade SR a problémy s jej kreáciou, ako aj problémy súvisiace s katastrom nehnuteľností.
Zdôraznil pritom potrebu vzdelávania sudcov a osôb zodpovedných za implementáciu acquis. Ocenil pritom výrazný pokrok, ktorý bol pod vedením podpredsedu vlády SR pre legislatívu ako koordinátora tejto oblasti dosiahnutý tak prijatím novej legislatívy, ako aj rešpektovaním požiadaviek Komisie ES v procese aproximácie práva.
Podpredseda vlády SR Ľ. Fogaš ubezpečil svojho partnera o promptnom vyriešení naznačených problematických otázok. Ako príklad uviedol riešenie otázok súvisiacich s postavením a činnosťou katastra, ktorý bol práve deň po tomto rokovaní zaradený na rokovanie vlády SR. 

3. Pracovný obed so spravodajcom Európskeho parlamentu pre SR J. M. Wiersmom
Počas krátkeho pracovného obeda bol témou rokovania predovšetkým aktuálny stav a vnímanie zákona Maďarskej republiky o Maďaroch žijúcich v susedných krajinách predstaviteľmi SR. 
Podpredseda vlády SR pre legislatívu rovnako, ako pri stretnutí s komisárom Vitorinim potvrdil náš kontinuálny záujem o dobré a bezproblémové bilaterálne vzťahy s Maďarskou republikou, a to tiež poukazom na spoločne zdieľané členstvo vo V-4. 
Je však potrebné poukázať na neštandardnosť postupu maďarskej strany v súvislosti s prijímaním tohto sporného zákona, ktorý maďarská strana so Slovenskou republikou predbežne nekonzultovala. Podpredseda vlády SR pre legislatívu zdôraznil neprípustnosť exteritoriálnych účinkov zákona, ktoré sa priečia zaužívaným štandardom medzinárodného práva, pričom sa je možné oprieť aj o závery tzv. Benátskej komisie. Veľvyslanec Misie SR pri ES v Bruseli doplňujúco upozornil na negatívne stanovisko Komisie ES k zákonu vyjadrené v ostatnej Pravidelnej hodnotiacej správe určenej Maďarskej republike. 
Spravodajca Európskeho parlamentu pre SR v tejto súvislosti potvrdil smerodajný charakter záverov Benátskej komisie a východiskovosť princípu nediskriminácie (štátnych príslušníkov iných národností ako napr. maďarskej v rámci daného štátu), pričom vyjadril plnú podporu stanovisku, ktoré v tejto záležitosti zastáva Slovenská republika.      

4. Podpredseda vlády SR sa počas pobytu stretol na neformálnych rozhovoroch s poslancami Európskeho parlamentu p. Matinézom, pani Lalumiére, p. Svobodom a Martinom.

Záver
	Stretnutie Ľubomíra Fogaša s komisárom Vitorinim výrazne prispelo k detailnejšej prezentácii a potvrdeniu integračno-negociačných ambícií Slovenskej republiky, a to so zvláštnym dôrazom na politiku v oblasti spravodlivosti a vnútorných vecí. DG pre spravodlivosť  a vnútorné veci bola vyjadrená vďaka za poskytnutú negociačnú asistenciu, súbežne však obhajovaný záujem o čo najskoršie uzavretie príslušnej kapitoly acquis. 
 	Pokiaľ ide o otázku vnímania tzv. maďarského statusového zákona, tak komisár Vitorini, ako i spravodajca Európskeho parlamentu pre SR J. M. Wiersma potvrdili prvoradosť princípov právnej korektnosti a nediskriminačného charakteru jeho finálnej interpretácie zo strany európskych inštitúcií.  
	Zároveň sa opätovne potvrdil výrazný záujem Právneho servisu Komisie ES o dianie a legislatívny proces v Slovenskej republike, pričom bol zo strany M. Petite kladený dôraz na urýchlené prijatie zákona o advokácii, zákona o Súdnej rade SR, ako aj o urýchlené uskutočnenie reformy katastra.